ANC-jeugliga: ‘Laat soldate los op EFF’Julius Malema. Foto: Werner Beukes / SAPA Collen Maine, president van die ANC-jeugliga, het gesê hulle sal met pres. Jacob Zuma as opperbevelvoerder van die land se gewapende magte vergader om “soldate op die EFF los te laat” ná Julius Malema, EFF-leier, se omstrede uitlatings oor hoe hulle Zuma uit sy amp sal verwyder. “Ons is ŉ konstitusionele demokrasie en ons as die jeugliga het nie wapens nie aangesien ons nie finansier word deur Johann Rupert en almal anders nie. Ons sal op die staat en sy masjinerie staatmaak om dit te doen,” het Maine aan verslaggewers gesê na afloop van die jeugliga se vergadering van sy nasionale uitvoerende komitee. Op ŉ vraag aan Maine of só beroep nie sal neerkom op ŉ burgeroorlog nie, het Maine gesê die jeugliga sal nooit ŉ beroep vir oorlog doen nie. “Die jeugliga het gesê dat wie ook al vir Zuma wil veg, dit deur ons sal moet doen. Ons sal egter enige pogings om ŉ burgeroorlog in die land te bewerkstellig teenstaan.” Malema het in ŉ onderhoud met Al Jazeera gesê dat die demokraties verkose regering “deur die loop van ŉ geweer” omvergewerp sal word. Die ANC het hierna aanklagte teen Malema by die Hillbrow-polisiestasie aanhangig gemaak. Nathi Nhleko, minister van polisie, het tydens ŉ mediakonferensie by die parlement Malema se uitlatings as “roekeloos” en as “opstokery” beskryf en gesê dit het die potensiaal om “die land in chaos te dompel”. Nhleko het gesê die saak word nou deur die Valke ondersoek.